বারবার সমালোচনার শিকার মহম্মদ শামি। এতদিন তাঁর স্ত্রীর সমালোচনায় মেতে উঠেছিলেন কট্টরপন্থীরা। এবার বাংলার পেসারের মেয়েকেও ছেড়ে কথা বললেন না মৌলবাদীরা। শ্রীলঙ্কার বিরুদ্ধে টেস্ট সিরিজ জিতেছে ভারত। দু’ ম্যাচ বাকি থাকতেই ওয়ানডে সিরিজও পকেটস্থ করেছে বিরাট কোহলির দল। ৩-০ সিরিজ জয়ের উদযাপন করেছেন মহম্মদ শামির মেয়ে আইরাও।
ওয়ানডে দলে ছিলেন না শামি। তাতে কী? দল জিতেছে সেই আনন্দ সবাই ভাগ করে নিয়েছেন। অধিনায়কের সঙ্গে নাচে মেতেছে শামির ছোট্ট মেয়ে। এর পরেও কট্টরপন্থীদের ক্ষোভের মুখে পড়তে হল বাংলার পেসারকে।
স্ত্রীর পোশাক নিয়ে একাধিকবার কট্টরপন্থীদের সমালোচনার সম্মুখীন হতে হয়েছিল শামিকে। এবার মেয়ের নাচের জন্যও শামিকে ছেড়ে কথা বললেন না মৌলবাদীরা।

রবিবার সিরিজ জিতে নেওয়ার পরে উৎসব উদযাপনে মেতে ওঠে গোটা দল। সেই উদযাপনে উপস্থিত ছিল শামির মেয়েও। ছোট্ট আইরা গানের তালে তালে নাচে। তার সঙ্গে ছিলেন বিরাট কোহলি। দু’জনের নাচের সেই ভিডিও সোশ্যাল সাইটে পোস্ট করেন বাংলার পেসার। নাচের সেই ভিডিওটি অনেকেরই ভাল লেগেছে।
শামির ভক্তরা আইরার দীর্ঘাযু কামনা করেছেন। কয়েকজন নির্দিষ্ট ধ্যানধারণা, রীতিনীতি, নিয়ম থেকে এখনও বেরিয়ে আসতে পারেননি। সেই সব মানুষদের মতে ইসলামে নাচা নিষিদ্ধ। সেই কারণে শামির মেয়ের নাচা একেবারেই উচিত হয়নি। অনেকে আবার আইরাকে সঠিক শিক্ষা দেওয়ার পরামর্শও দিয়েছেন। 
 

Aairah dance with virat after 3-0 victory 👌👌 @ICC @BCCI @imVkohli @HTSportsNews pic.twitter.com/m1Zg7x94l4
— Mohammed Shami (@MdShami11) August 28, 2017